Okresná prokuratúra Komárno 
Pohraničná 6, 945 28 Komárno 1

Sp. zn. : 2 Pv 660/11/4401	Komárno, 21.2.2013
EEČ : 2-30-44-2013

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátor Okresnej prokuratúry Komárno
Podľa § 215 odsek 1 písmeno h Trestného poriadku s poukazom na § 86 písmeno d Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako zamestnávateľ - konateľ obchodnej spoločnosti XXXXX spoločnosť s ručením obmedzeným, so sídlom XXXXX, ulica XXXXX,  IČO: XXXXX v rozpore s § 141 odsek 2 zákona číslo 461/2003 Zbierky zákonov o sociálnom poistení v znení neskorších predpisov, neodviedol určenému príjemcovi Sociálnej poisťovni, pobočke XXXXX za obdobie február 2008 platbu 465,21.-€, za obdobie marec 2008 platbu 348,07.-€, za obdobie apríl 2008 platbu 307,11.-€, za obdobie máj 2008 platbu 266,14.-€, ktoré zrazil ako poistné za zamestnancov na nemocenské poistenie, starobné poistenie, príspevky na starobné dôchodkové sporenie, invalidné poistenie a na poistenie v nezamestnanosti, pričom v jednotlivých termínoch, keď mali byť zrazené platby odvádzané, disponoval finančnými prostriedkami, z ktorých by vedel plniť túto svoju povinnosť, čím spôsobil škodu spolu vo výške 1.386,53.-€
lebo zanikla trestnosť činu
Odôvodnenie:
Uznesením vyšetrovateľa Odboru kriminálnej polície Okresného riaditeľstva Policajného zboru, Odboru ekonomickej kriminality XXXXX (ďalej len vyšetrovateľ) ČVS:ORP:860/OEK-KN-2011 Né zo dňa 10.10.2012 pod bolo podľa § 206 odsek 1 Trestného poriadku vznesené obvinenie XXXXX za prečin neodvedenia dane a poistného podľa § 277 ods.1 Trestného zákona, ktorého sa mal dopustiť tým, že ako zamestnávateľ - konateľ obchodnej spoločnosti XXXXX spoločnosť s ručením obmedzeným, so sídlom XXXXX, ulica XXXXX,  IČO: XXXXX, v rozpore s § 141 odsek 2 zákona číslo 461/2003 Zbierky zákonov o sociálnom poistení v znení neskorších predpisov, neodviedol určenému príjemcovi Sociálnej poisťovni, pobočke XXXXX za obdobie február 2008 platbu 465,21.-€, za obdobie marec 2008 platbu 348,07.-€, za obdobie apríl 2008 platbu 307,11.-€, za obdobie máj 2008 platbu 266,14.-€, ktoré zrazil ako poistné za zamestnancov na nemocenské poistenie, starobné poistenie, príspevky na starobné dôchodkové sporenie, invalidné poistenie a na poistenie v nezamestnanosti, pričom v jednotlivých termínoch, keď mali byť zrazené platby odvádzané, disponoval finančnými prostriedkami, z ktorých by vedel plniť túto svoju povinnosť, čím spôsobil škodu spolu vo výške 1.386,53.-€.
V rámci dokazovania bol vypočutý obvinený XXXXX, ktorý sa k spáchaniu skutkov v plnej miere priznal, uviedol, že takto konal, nakoľko bola ním zastupovaná spoločnosť v zlej finančnej situácii. 
Jeho konanie je preukázané aj výsluchom zástupkyne príjemcu zrazených platieb - XXXXX a s vecou súvisiacimi účtovnými dokladmi, výpismi z účtu spoločnosti Clean Tec spoločnosť s ručením obmedzeným, vedeného v UniCredit Bank Slovakia, akciová spoločnosť, pobočka XXXXX a ďalšími súvisiacimi listinnými dôkazmi. 
Zo záverov znaleckého posudku XXXXX z odboru účtovníctva číslo 5/2012 vyplynulo, že XXXXX spoločnosť s ručením obmedzeným XXXXX ku dňom splatnosti, kedy bol obvinený povinný v mene tohto subjektu odviesť zrazené platby od zamestnancov, disponovala takými finančnými prostriedkami, že bola spôsobilá na uhradenie vlastných povinností voči určenému príjemcovi iba v tých mesiacoch, za ktoré bolo XXXXX vznesené obvinenie.
Prečinu neodvedenia dane a poistného podľa § 277 odsek 1 Trestného zákona v znení zákona číslo 218/2007 Zbierky zákonov, aplikujúc ho na tento prípad, sa dopustí ten, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, alebo príspevok na starobné dôchodkové sporenie, ktoré zrazí alebo vyberie podľa zákona.
 Podľa § 86 písmeno d/ Trestného zákona v znení zákona číslo 218/2007 Zbierky zákonov, zaniká trestnosť trestného činu neodvedenia dane a poistného podľa § 277 Trestného zákona, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
Účinná ľútosť je jedným z dôvodov zániku trestnej zodpovednosti a všeobecne spočíva v tom, že páchateľ trestného činu, ktorý bol už dokonaný, svojou vlastnou aktívnou činnosťou  napraví  škodlivý následok trestného činu,  na ktorý sa účinná ľútosť vzťahuje. Zmyslom účinnej ľútosti je teda najmä motivovať páchateľa sľubom beztrestnosti k tomu, aby zamedzil alebo napravil  škodlivý  následok  trestného  činu.  To  sa  zvlášť  prejavuje  v  osobitnom  ustanovení o účinnej ľútosti vzťahujúcej sa k trestnému činu neodvedení dane a poistného podľa § 277 Trestného zákona, kde zmyslom je primäť páchateľa tohto trestného činu, aby dodatočne splnil svoju zákonnú povinnosť  a ako zamestnávateľ odviedol doposiaľ nezaplatené povinné platby.  Záujem na dodatočnom odvedení príslušných povinných platieb tu má prednosť pred trestným postihom páchateľa. Dodatočným splnením tejto povinnosti v zmysle § 86 písm.d) Trestného zákona je treba rozumieť vyrovnanie čiastky, ktorú páchateľ mal zaplatiť ako platca (zamestnávateľ) za poplatníka (zamestnanca), ktoré od neho za týmto účelom zrazil. Na splnenie podmienok účinnej ľútosti nemusí teda páchateľ uhradiť nezaplatené povinné platby za obdobie predchádzajúce ani za obdobie nasledujúce, prípadne tie, ktoré mal odviesť za zamestnávateľa. Povinnosť splniť sa vzhľadom k výslovnému odkazu len na povinnosť odviesť uvedené povinné platby nevzťahuje ani na sankcie spojené s nesplnením zákonné povinnosti odviesť poistné. To však nič nemení na povinnosti takéto sankcie zaplatiť, nakoľko sú vymáhateľné podľa príslušných predpisov.
Obvinený XXXXX po náležitom poučení aj o tejto forme účinnej ľútosti uhradil dňa 14.02.2013 do pokladne Sociálnej poisťovne čiastku 1.963-€, obsahujúcu aj neodvedené platby za zamestnancov v mesiacoch, keď nebola spoločnosť platbyschopná. O tomto predložil aj príjmový pokladničný doklad, ktorého pravosť bola následne vyšetrovateľom overená výsluchom splnomocnenkyne Sociálnej poisťovne - pobočka XXXXX. S výsledkami vyšetrovania sa mohol obvinený oboznámiť dňa 15.02.2013.
 Týmto zákonom predpokladaným spôsobom teda trestnosť jeho protiprávneho konania s poukazom na vyššie citované ustanovenie § 86 písm.d) Trestného zákona v znení zákona číslo 218/2007 Zbierky zákonov zanikla.
Podľa § 215 odsek 1 písmeno h) Trestného poriadku prokurátor uznesením zastaví trestné stíhanie, ak zanikla trestnosť činu.
Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Krakovský
prokurátor